**ОБАВЕШТЕЊЕ ЗА НИО**

**у вези са процедуром укључивања на пројекте талентованих младих истраживача - студената докторских академских студија за учешће на научноистраживачким пројектима у 2019. години по ДРУГОМ ПОЗИВУ**

1. Научноистраживачке организације (НИО) закључују уговор о раду са младим истраживачима на одређено време, са роком до 31.12.2019. године, имајући у виду да је финансирање текућих пројеката одобрено Решењем Владе до 31. децембра 2019. године. НИО су у обавези да приликом закључења уговора о раду имају у виду прописе који се односе на рок подношења пријаве на обавезно социјално осигурање, те да у складу са тим дефинишу ступање на рад (уколико је датум ступања на рад у првој половини месеца, истраживач ће бити финансиран преко пројекта у пуном месечном износу, а у случају да је ступање на рад у другој половини месеца финансира се са половином месечног износа накнаде за научноистраживачки рад).
2. Обавеза НИО је да спроведе процедуру избора у звање (истраживач приправник, истраживач сарадник) и достави Министарству Уговор о раду, МА-образац и Одлуку о избору у звање.

Кандидати који су у радном односу у акредитованој научноистраживачкој организацији

такође достављају Уговор о раду и МА-образац.

1. Укључивање на пројекте из Програма ОИ/ТР/ИИИ у текућем циклусу истраживања, врши се у складу са процедуром по којој се закључују анекси о реализацији пројеката у текућем циклусу истраживања (сагласност НИО и руководиоца пројекта). Укључивање младих талентованих истраживача који су на објављеним листама Министарства, траје до 30. јуна 2019. године.
2. Број младих истраживача са којима НИО закључује уговор о раду на одређено време, не урачунава се у максимални број запослених на неодређено време одобрен НИО Одлуком Владе (Министарство је од стране Генералног секретаријата Владе обавештено да је Министарство финансија доставило мишљење број: 112-01-91/2018-03 од 20.02.2018. године, у којем се истиче да имајући у виду да су истраживачи-студенти запослени на одређено време док траје пројекатни циклус, њихов број није саставни део Одлуке о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за односну годину).